10 นิสัยการใช้ชีวิตอย่างประหยัดของ Warren Buffett มีอะไรบ้าง
10 นิสัยการใช้ชีวิตอย่างประหยัดของ Warren Buffett ได้แก่


1. อยู่บ้านหลังเดิมที่ซื้อตั้งแต่ปี 1958
ในขณะที่มหาเศรษฐีหลายคนเป็นเจ้าของอสังหาริมทรัพย์ราคาแพง แต่บัฟเฟตต์เลือกที่จะอยู่บ้านหลังเดิมในเมืองโอมาฮา รัฐเนแบรสกา ประเทศสหรัฐอเมริกา ที่เขาซื้อตั้งแต่ปี ค.ศ. 1958 ด้วยราคา 31,500 ดอลลาร์สหรัฐฯ (ประมาณ 1 ล้านบาท) ซึ่งปัจจุบันมีมูลค่าสูงถึง 1 ล้านดอลลาร์สหรัฐฯ (ประมาณ 34 ล้านบาท) บัฟเฟต์ไม่มีแผนที่จะย้ายออกจากบ้านหลังนี้ โดยเขากล่าวในจดหมายผู้ถือหุ้นของ Berkshire Hathaway ปี 2010 ว่า บ้านหลังนี้เป็นการลงทุนที่ดีที่สุดอันดับที่สามในชีวิตของเขา


2. ไม่ค่อยกู้ยืมเงิน
บัฟเฟตต์เคยกู้เงินเพียงครั้งเดียวในชีวิตเพื่อซื้อบ้านพักตากอากาศริมทะเลในเมืองลากูนาบีช รัฐแคลิฟอร์เนีย ประเทศสหรัฐอเมริกา ในปี ค.ศ. 1971 แม้ว่าเขาจะมีเงินสดมากพอที่จะซื้อบ้านพักตากอากาศหลังนี้ด้วยมูลค่า 150,000 ดอลลาร์สหรัฐฯ (ประมาณ 5.13 ล้านบาท) ก็ตาม แต่เขาตัดสินใจใช้เงินสดส่วนเกินเพื่อซื้อหุ้น Berkshire Hathaway แทน ซึ่งเป็นบริษัทที่สร้างรายได้ให้เขาหลายพันล้านดอลลาร์สหรัฐฯ


3. เลือกรับประทานอาหารราคาถูกและสะดวก
แม้ว่าบัฟเฟตต์จะมีสินทรัพย์มากมายมหาศาลจนสามารถจ้างเซฟส่วนตัวมาทำอาหารเช้าสุดหรูให้ทานได้ แต่เขาเลือกที่จะทาน McDonald’s ในระหว่างการเดินทางไปทำงานเพียง 5 นาที เพราะเขาไม่ชอบที่จะใช้เงินมากกว่า 3.17 ดอลลาร์สหรัฐฯ (ประมาณ 100 บาท) เพื่อซื้ออาหารเช้า


4. ไม่ยึดติดกับแบรนด์
บัฟเฟตต์มักหลีกเลี่ยงการใช้จ่ายที่ไม่จำเป็น โดยเขาไม่ค่อยให้ความสนใจกับเสื้อผ้าแบรนด์เนมหรือโทรศัพท์รุ่นใหม่มากนัก แต่มักเลือกซื้อสินค้าที่มีคุณภาพและทนทาน เขาใช้โทรศัพท์ฝาพับราคา 20 ดอลลาร์สหรัฐฯ (ประมาณ 700 บาท) มาเป็นเวลาหลายปีก่อนที่จะเปลี่ยนเป็น Smartphone ยี่ห้อดังอย่าง “Apple” ในปี 2020


5. ไม่ลงทุนด้วยเงินที่ยืมมา
ในชีวิตของบัฟเฟตต์ เขาไม่เคยยืมเงินจำนวนมากเพื่อการลงทุน แม้ว่าครั้งหนึ่งบัฟเฟตต์ในวัยหนุ่มจะเคยใช้มาร์จิ้น 25% ของความมั่งคั่งสุทธิของเขาเพื่อซื้อหุ้น แต่เขาก็เตือนนักลงทุนไม่ให้ทำผิดพลาดแบบเขาซ้ำอีก เขาไม่เชื่อว่าความเสี่ยงที่เพิ่มขึ้นของ Leverage จากเงินที่ยืมมาจะคุ้มค่า เพราะแม้แต่นักเทรดหุ้นที่มีความเชี่ยวชาญก็กล่าวว่าการกู้ยืมเงินเพื่อลงทุนนั้นมีความเสี่ยง


6. ไม่ซื้อรถยนต์หรูหรา
มหาเศรษฐีหลายคนมักสะสมรถสปอร์ตสุดหรูหรือรถรุ่นโบราณราคาแพงไว้ในโรงรถของพวกเขา แต่บัฟเฟตต์กลับหาซื้อรถยนต์ที่ลดราคาแล้ว โดยบัฟเฟตต์เคยให้สัมภาษณ์กับ Forbes ว่า เขาขับรถเพียงปีละประมาณ 3,500 ไมล์เท่านั้น ดังนั้นไม่มีความจำเป็นอะไรที่เขาต้องซื้อรถใหม่บ่อย ๆ


7. คิดนอกกรอบเพื่อประหยัดเงิน
เมื่อลูกคนแรกของบัฟเฟตต์เกิด เขาเปลี่ยนลิ้นชักโต๊ะเครื่องแป้งให้เป็นเปลเด็ก และขอยืมเปลเด็กตอนลูกคนที่สองของเขาเกิดแทนที่จะใช้เงินซื้อมัน “ถ้าซื้อของที่ไม่จำเป็น ก็จะต้องขายสิ่งที่จำเป็นในไม่ช้า” บัฟเฟตต์กล่าว


8. ทำในสิ่งที่รัก
“ต้องรักมัน จึงจะทำสิ่งนั้นได้ดี” บัฟเฟตต์กล่าวเพื่อเตือนใจให้ผู้คนเลือกงานที่เขารักแทนงานที่มีตำแหน่งดูดีเพื่อเอาไว้ประดับเรซูเม่ จะมีโอกาสประสบความสำเร็จมากขึ้นหากได้ทำในสิ่งที่รักและหลงใหล ซึ่งแม้ว่าจะไม่สามารถลาออกจากงานประจำเพื่อไปทำสิ่งที่รักจริง ๆ ได้ แต่ก็สามารถใช้ความชอบเป็นงานอดิเรกได้ เพราะบัฟเฟตต์เองก็ชอบเล่นเกมไพ่และอูคูเลเล่เช่นกัน


9. ใช้เงินสด ไม่ใช้บัตรเครดิต
ในขณะที่คนส่วนใหญ่ชอบใช้บัตรเครดิตเพราะมีความสะดวกสบายในการจับจ่ายใช้สอยในชีวิตประจำวัน แต่บัฟเฟตต์เลือกที่จะใช้เงินสดมากกว่า เขากล่าวกับ Yahoo Finance ในปี 2019 ว่าเขาใช้เงินสดกว่า 98% ในชีวิตประจำวัน ถ้าอยู่ในร้านอาหาร เขาจะจ่ายด้วยเงินสดเสมอ เพราะมันง่ายกว่าสำหรับเขา แม้ว่าการใช้เงินสดอาจดูล้าสมัยในยุคดิจิทัลแบบปัจจุบัน แต่การใช้บัตรเครดิตให้น้อยลงจะช่วยสร้างวินัยในการออมเงินได้ ยิ่งไปกว่านั้น หากชำระหนี้บัตรเครดิตช้าอาจทำให้คะแนนเครดิตเสียหาย และโดนเรียกเก็บดอกเบี้ยอีกด้วย


10. หลีกเลี่ยงการพนัน
บัฟเฟตต์จะลงทุนและเดิมพันเมื่ออัตราเดิมพันอยู่ในเกณฑ์ที่เขาพอใจเท่านั้น เขาไม่เชื่อการพนันที่มีเรื่องของอารมณ์เข้ามาเกี่ยวข้อง เขาเลือกการเดิมพันที่มีความเป็นไปได้สูง จากการคำนวณหาอัตราส่วนความเสี่ยงต่อผลตอบแทน โดยการเดิมพันนั้นจะต้องมีความเสี่ยงน้อยที่สุดเท่าที่เป็นไปได้
ความรู้ทางการเงิน